钦定古今图书集成/明伦汇编/人事典/第057卷 > 孔丛子 > 《慰志赋》崔篆
## 钦定古今图书集成/明伦汇编/人事典/第057卷 > 孔丛子 > 《慰志赋》崔篆

嘉昔人之遘辰兮，美伊傅之遻时。应规矩之淑质兮，
过班倕而裁之。协准矱之贞度兮，同断金之元策。何
天道于盛世兮，超千载而垂绩？岂修德之极致兮，将
天祚之攸适。愍余生之不造兮，丁汉氏之中微。氛霓
郁以横厉兮，羲和忽以潜晖。六柄制于家门兮，王纲
摧以陵迟。黎共奋以跋扈兮，羿浞狂以恣睢。睹慢藏而乘衅兮，窃神器之万机。思辅弼以媮存兮，亦号咷
以酬咨。嗟三事之我负兮，乃迫余以天威。岂无熊僚
之微介兮，悼我生之歼夷。庶明哲之末风兮，惧《大雅》
之所讥。遂翕翼以委命兮，受符守乎艮维。恨遭闭而
不隐兮，违石门之高踪。扬蛾眉于复关兮，犯孔戒之
冶容。懿氓蚩之悟悔兮，慕白驹之所从。乃称疾而屡
复兮，历三祀而见许。悠轻举以远遁兮，托峻峗以幽
处。静潜思于至赜兮，骋《六经》之奥府。皇载命而绍恤
兮，乃眷顾乎建武。运欃枪以电扫兮，清六合之土宇。
圣德滂以横被兮，黎庶恺以鼓舞。辟四门以博延兮，
彼幽牧之我举。分画定而计决兮，岂云贲乎彼鄙苟。
遂悬车以絷马兮，绝时俗之进取。叹暮春之成服兮，
阖衡门以扫轨。聊优游以永日兮，守性命以尽齿。“贵
启体之归全兮，庶不忝乎先子。”